HU Az Európai Unió Hivatalos Lapja C 48/3

Az európai adatvédelmi biztos véleményének összefoglalója az „Új korszak a légi közlekedésben – A légiközlekedési piac megnyitása a távirányított légijármű-rendszerek biztonságos és fenntartható polgári felhasználása előtt” című, a Tanácshoz és az Európai Parlamenthez intézett bizottsági közleményről

(A vélemény teljes szövege angol, francia és német nyelven megtalálható az európai adatvédelmi biztos honlapján www.edps.europa.eu)

(2015/C 48/04)

I. Bevezetés

I.1. Egyeztetés az európai adatvédelmi biztossal

1. 2014. április 8-án a Bizottság elfogadta az Európai Parlamentnek és Tanácsnak szóló, „Új korszak a légi közlekedésben – A légiközlekedési piac megnyitása a távirányított légijármű-rendszerek biztonságos és fenntartható polgári felhasználása előtt” című közleményét (a továbbiakban: a közlemény) (1).

2. A távirányított légijármű-rendszerek távolból irányított vagy – másképpen kifejezve – olyan légi járművek, amelyek a fedélzeten tartózkodó pilóta nélkül is tudnak repülni. A legtöbb esetben nem egyszerű légijármű-rendszerként üzemelnek, és olyan eszközöket – például kamerát, mikrofont, szenzorokat, GPS-t – is tartalmaznak, amelyek adott esetben lehetővé teszik a személyes adatok feldolgozását.

3. Ahogyan e véleményben részletesebben is kifejtjük, amelyet az Európa Tanács emberi jogok és alapvető szabadságok védelméről szóló egyezményének 8. cikkében és az Európai Unió Alapjogi Chartájának 7. és 8. cikkében biztosított magánélethez és a családi élethez, valamint az adatvédelemhez való jog erre a kialakulóban lévő technológiára is vonatkozik. Ezenkívül, mivel a távirányított légijármű-rendszerek – az Európai Unió Bírósága által a Digital Rights Ireland (2) és a Google Spain kontra AEPD (3) ítéletekben tárgyalt online technológiákhoz hasonlóan – súlyosan sérthetik a magánélethez és a családi élethez, valamint az adatvédelemhez való jogot, nagy körültekintéssel kell azokat mérlegelni.

4. Ezért az adatvédelmi biztos üdvözli, hogy a Bizottság egyeztetést folytatott vele a közleményről.

IV. Következtetések

65. Az adatvédelmi biztos örömmel nyugtázza, hogy a Bizottság egyeztetett vele a közleményről és hangsúlyozza, hogy a távirányítású légijármű-rendszerek polgári felhasználása a katonai felhasználással nem érintett valamennyi területre kiterjed, azaz nem korlátozódik csupán a kereskedelmi célú felhasználásra. Üdvözli azt is, hogy a Bizottság nemcsak a távirányítású légijármű-rendszerek polgári használatának társadalmi és gazdasági előnyeit hangsúlyozza, hanem a magánélet védelmét, az adatvédelmet és a biztonságot olyan kulcsfontosságú elemként jelöli meg, amelyek e rendszerek elterjesztése esetén a rendelkezéseknek való megfelelést biztosítják.

66. A távirányítású légijármű-rendszereket meg kell különböztetni a repülőgépektől és a CCTV-től, mert „mobilitásuk és rejtettségük” miatt számos más esetben is felhasználhatók. Ezenkívül más technológiákkal – köztük kamerákkal, wifi-érzékelőkkel, mikrofonokkal, biometrikus szenzorokkal, GPS-rendszerekkel, IP-cím-leolvasó rendszerekkel, rádiófrekvenciás azonosítással (RFID) működő nyomkövető rendszerekkel – is kombinálhatók, amelyek mindegyike lehetőséget nyújt személyes adatok feldolgozására és arra, hogy potenciálisan ugyanilyen hatékony megfigyelési eszköz legyen.

67. Ezért az európai adatvédelmi biztos hangsúlyozni kívánja, hogy a távirányítású légijármű-rendszer személyesadat-feldolgozásra is módot adó felhasználása a legtöbb esetben az emberi jogok európai egyezménye (a továbbiakban: EJEE) 8. cikkében és az Európai Unió Alapjogi Chartájának (a továbbiakban: a Charta) 7. cikkében biztosított magán- és családi élet tiszteletben tartásához való jogba ütközik, mivel ellentétes a bizalmassághoz és a magánélethez való joggal, ami az Unióban minden egyén számára biztosított, ennélfogva kizárólag egyedi körülmények között és egyedi biztosítékok mellett engedélyezhető. Minden olyan esetben, amikor az EU-ban üzemeltetett távirányított légijármű-rendszerek személyes adatokat dolgoznak fel – ami gyakori –, a személyes adatok védelméről szóló, a Charta 8. cikkében foglalt jog alkalmazandó, és az uniós adatvédelmi jogi keretet be kell tartani.

68. Ezért a gyakorlatban a távirányított légijármű-rendszerek magántevékenységekre való, egyének általi felhasználása főszabály szerint a 95/46/EK irányelv követelményeinek hatálya alá tartozik, és a háztartási tevékenységre vonatkozó kivétel igen ritkán alkalmazható. Az adatvédelmi szabályok alkalmazásának előfeltétele, hogy a személyes adatok feldolgozásának minden esetben minden vonatkozásban jogszerűnek kell lennie. Ez azt jelenti, hogy az egyéb területeken – például a polgári vagy büntetőjog, a szellemi tulajdon, a légi közlekedés vagy a környezetvédelmi jog területén – érvényes szabályoknak is meg kell felelnie.

69. Személyes adatoknak egy távirányított légijármű-rendszeren keresztül, kereskedelmi vagy szakmai célokra történő feldolgozása esetén a 95/46/EK irányelvet végrehajtó nemzeti jogszabályokat is be kell tartani.

70. Ezenfelül az európai adatvédelmi biztos emlékeztet arra, hogy adatoknak az interneten vagy újságban való puszta közzététele – anélkül, hogy a közzététel célja információk, vélemények vagy gondolatok nyilvánosságra hozatala lenne – nem elegendő a 95/46/EK irányelv 9. cikkében foglalt, az újságírással kapcsolatos kivétel alkalmazásához.

71. A távirányított légijármű-rendszerek bűnüldözési felhasználása esetén is tiszteletben kell tartani a magánélethez való alapvető jogot, azaz e tevékenységnek egyértelmű és hozzáférhető jogszabályon kell alapulnia, jogszerű célt kell szolgálnia, továbbá egy demokratikus társadalomban szükségesnek és az elérni kívánt célhoz mérten arányosnak kell lennie. Ha a bűnüldözési tevékenység személyesadat-feldolgozással jár, az EU és az Európa Tanács szintjén meghatározott adatvédelmi biztosítékok is vonatkoznak rá.

72. A távirányított légijármű-rendszerek hírszerzési felhasználása esetén tiszteletben kell tartani a szükségesség és az arányosság elvét.

73. Figyelemmel arra, hogy elengedhetetlen a szóban forgó, nagymértékben beavatkozó jellegű új technológiával kapcsolatos magánélet- és adatvédelmi, valamint biztonsági követelmények betartásának biztosítása, az európai adatvédelmi biztos támogatja, hogy a Bizottság vizsgálja felül hatáskörének hiányát a 150 kg alatti távirányított légijármű-rendszerek szabályozása tekintetében.

74. Az adatvédelmi biztos ezenfelül a távirányított légijármű-rendszereknek az uniós polgári piacra való bevezetését kötelezően kísérő kezdeményezéseket és ismeretterjesztő projekteket is üdvözli.

75. Az adatvédelmi biztos ajánlja, hogy a Bizottság ösztönözze a távirányított légijármű-rendszerek gyártóit a beépített és alapértelmezett adatvédelem alkalmazására, az adatkezelőket pedig arra, hogy végezzenek adatvédelmi hatásvizsgálatokat, ha az adatfeldolgozási művelet jellegénél, hatályánál vagy céljánál fogva külön kockázatot jelent az érintettek jogaira és szabadságaira nézve.

76. Ezenfelül további fellépés szükséges azon intézkedések ösztönzésére, amelyek megkönnyítik a távirányított légijármű-rendszerek adatkezelőjének azonosítását.

Kelt Brüsszelben, 2014. november 26-án. Giovanni BUTTARELLI az európai adatvédelmi biztos helyettese

(1) COM(2014) 207 final, 2014.4.8.

(2) C-293/12. és C-594/12. sz. egyesített ügyek, a Bíróság (nagytanács) 2014. április 8-i ítélete (a High Court of Ireland [Írország] és a Verfassungsgerichtshof [Ausztria] előzetes döntéshozatal iránti kérelme) – Digital Rights Ireland Ltd kontra Minister for Communications, Marine and Natural Resources, Minister for Justice, Equality and Law Reform, Commissioner of the Garda Síochána, Írország és az Attorney General (C-293/12. sz. ügy), valamint a Kärntner Landesregierung, Michael Seitlinger, Christof Tschohl és társai (C-594/12. sz. ügy).

(3) C-131/12. sz. Google Spain SL, Google Inc. kontra Agencia Española de Protección de Datos (AEPD) ügy, a Bíróság 2014. május 13-i ítélete.